CELEX: 52016PC0694
Language: el
Date: 2016-10-28
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη σύναψη, εξ ονόματος της Ευρωπαϊκής Ένωσης, τροποποιητικής συμφωνίας της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας όσον αφορά τη συνεργασία για την κανονιστική ρύθμιση της ασφάλειας της πολιτικής αεροπορίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.10.2016
            COM(2016) 694 final
            2016/0343(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη σύναψη, εξ ονόματος της Ευρωπαϊκής Ένωσης, τροποποιητικής συμφωνίας της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας όσον αφορά τη συνεργασία για την κανονιστική ρύθμιση της ασφάλειας της πολιτικής αεροπορίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               1.1.Ιστορικό του φακέλου
            
            
               Μετά την απόφαση σχετικά με τη σύναψη
                  1
                της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας
                  2
                (εφεξής «η συμφωνία»), η συμφωνία άρχισε να ισχύει την 1η Mαΐου 2011. Η συμφωνία απετέλεσε αντικείμενο διαπραγμάτευσης με βάση την απόφαση του Συμβουλίου της 9ης Μαρτίου 2004, με την οποία η Επιτροπή εξουσιοδοτήθηκε να αρχίσει διαπραγματεύσεις. 
            
            
               Σκοπός της εν λόγω συμφωνίας είναι, μεταξύ άλλων, να διατηρηθεί το υψηλό επίπεδο συνεργασίας και εναρμόνισης μεταξύ των Ηνωμένων Πολιτειών και της Ευρωπαϊκής Ένωσης στους τομείς που εμπίπτουν στο πεδίο εφαρμογής της συμφωνίας.
            
            
               Το αρχικό πεδίο εφαρμογής της συμφωνίας, όπως αυτό διατυπώνεται στο άρθρο 2 παράγραφος Β, καλύπτει:
            
            
               τις εγκρίσεις αξιοπλοΐας και την παρακολούθηση των προϊόντων πολιτικής αεροναυτικής·
            
            
               τους περιβαλλοντικούς ελέγχους και τις εγκρίσεις προϊόντων πολιτικής αεροναυτικής· και
            
            
               τις εγκρίσεις και την παρακολούθηση των εγκαταστάσεων συντήρησης.
            
            
               Κατά την εφαρμογή της συμφωνίας, και ιδίως στις συζητήσεις στο Διμερές Συμβούλιο Εποπτείας («Κοινή Επιτροπή») που έχει συσταθεί δυνάμει της συμφωνίας, η Ομοσπονδιακή Υπηρεσία Πολιτικής Αεροπορίας των Ηνωμένων Πολιτειών (εφεξής «η FAA») και η Επιτροπή διαπίστωσαν την κοινή επιθυμία τους να ενισχύσουν τις δυνατότητες περαιτέρω συνεργασίας για την ασφάλεια της αεροπορίας πέραν των υφιστάμενων διατάξεων της συμφωνίας.
            
            
               Αμφότερες οι πλευρές επεσήμαναν ότι πρέπει να αναπτύξουν μεγαλύτερη συνεργασία κατά προτεραιότητα στην αδειοδότηση και την εκπαίδευση των χειριστών αεροσκαφών και ανέθεσαν σε εμπειρογνώμονες να εξετάσουν εναλλακτικές λύσεις και να εκπονήσουν τεχνικές προτάσεις. Από την εν λόγω πρωτοβουλία επιβεβαιώθηκε η σκοπιμότητα και η ανάγκη να επεκταθεί η συμφωνία και σε άλλους τομείς συνεργασίας και αποδοχής.
            
            
               Στις 25 Σεπτεμβρίου 2014, το Συμβούλιο εξουσιοδότησε την Επιτροπή να διαπραγματευθεί την τροποποίηση της συμφωνίας, ώστε να προβλέπει πρόσθετα πεδία συνεργασίας. Η τροποποιητική συμφωνία της συμφωνίας αποτέλεσε στη συνέχεια αντικείμενο διαπραγμάτευσης μεταξύ της Επιτροπής και της FAA. Με βάση την αντίστοιχη απόφαση του Συμβουλίου, υπογράφηκε εντωμεταξύ εξ ονόματος της Ένωσης η τροποποιητική συμφωνία της συμφωνίας. Η τροποποιητική συμφωνία της συμφωνίας θα πρέπει τώρα να εγκριθεί βάσει του άρθρου 100 παράγραφος 2 και του άρθρου 218 παράγραφος 6 στοιχείο α) της Συνθήκης για τη λειτουργία της Ευρωπαϊκής Ένωσης, 
            
            
               1.2.Πεδίο εφαρμογής
            
            
               Το άρθρο 2 παράγραφος Β της αρχικής συμφωνίας αντικαταστάθηκε, ώστε να περιληφθούν τα ακόλουθα πεδία στα οποία η συνεργασία θα μπορούσε να λάβει συγκεκριμένη μορφή βάσει των αντίστοιχων παραρτημάτων της συμφωνίας:
            
            
               (1)τις εγκρίσεις αξιοπλοΐας και την παρακολούθηση των προϊόντων πολιτικής αεροναυτικής·
            
            
               (2)τους περιβαλλοντικούς ελέγχους και τις εγκρίσεις προϊόντων πολιτικής αεροναυτικής·
            
            
               (3)τις εγκρίσεις και την παρακολούθηση των εγκαταστάσεων συντήρησης·
            
            
               (4)την αδειοδότηση και την εκπαίδευση προσωπικού·
            
            
               (5)την πτητική λειτουργία αεροσκαφών·
            
         
         
            
               (6)τα αεροδρόμια και
            
            
               (7)τις υπηρεσίες εναέριας κυκλοφορίας και τη διαχείριση της εναέριας κυκλοφορίας. 
            
            
               Συνακόλουθες τροποποιήσεις επήλθαν στο άρθρο 5.
            
            
               1.3.Χρονοδιάγραμμα για την ολοκλήρωση της τροποποίησης
            
            
               Το χρονοδιάγραμμα ολοκλήρωσης της εν λόγω τροποποίησης έχει ουσιώδη σημασία μετά την ολοκλήρωση των προπαρασκευαστικών εργασιών για την έγκριση και την ενσωμάτωση του νέου παραρτήματος της συμφωνίας «Αδειοδότηση χειριστών αεροσκαφών».
            
            
               Δυνάμει του κανονισμού (ΕΚ) αριθ. 216/2008
                  3
               , η άδεια χειριστή που είναι μόνιμος κάτοικος της Ευρωπαϊκής Ένωσης πρέπει να εκδίδεται από κράτος μέλος. Ο κανονισμός (ΕΕ) αριθ. 1178/2011
                  4
                της Επιτροπής προέβλεπε λύση για τους κατόχους αδείας τρίτης χώρας, βάσει της οποίας ο χειριστής μπορεί είτε να επικυρώσει το αλλοδαπό άδεια για ένα έτος ή να το μετατρέψει σε μόνιμο. Ωστόσο, κατά τη διαπραγμάτευση του κανονισμού (ΕΕ) αριθ. 1178/2011 της Επιτροπής, κατέστη σαφές ότι οι εθνικοί κανόνες, αν και εναρμονισμένοι σε ορισμένο βαθμό, διαφέρουν πολύ όσον αφορά τον χειρισμό των αδειών τρίτων χωρών. Αυτό θα μπορούσε να οδηγήσει σε μεγάλο αριθμό κατόχων αλλοδαπής αδείας χειριστή ιδιωτικών αεροσκαφών (άνω των 10.000) που δεν θα αρμόζει στο ευρωπαϊκό σύστημα. Επισημαίνεται ότι εκείνοι που ενδέχεται να θιγούν είναι ως επί το πλείστον Ευρωπαίοι πολίτες με άδεια χειριστή ιδιωτικών αεροσκαφών που έχει εκδοθεί στις ΗΠΑ (PPL). Η μετατροπή των αδειών αυτών σύμφωνα με τον κανονισμό (ΕΕ) αριθ. 1178/2011 της Επιτροπής θα μπορούσε να επιφέρει πρόσθετα υψηλά οικονομικά και οργανωτικά έξοδα στους κατόχους αδείας PPL.
            
            
               Για τον λόγο αυτόν, σε συμφωνία με τα κράτη μέλη, το Ευρωπαϊκό Κοινοβούλιο και με τον κλάδο, ορίσθηκε μεταβατική περίοδος στον κανονισμό (ΕΕ) αριθ. 1178/2011 της Επιτροπής, ώστε να υπάρξει χρόνος για τη διαπραγμάτευση παραρτήματος της συμφωνίας, με στόχο να διευκολυνθεί η μετατροπή των αδειών χειριστή ιδιωτικών αεροσκαφών που εκδίδονται στις ΗΠΑ.  
            
            
               Λαμβανομένων δεόντως υπόψη των σχετικών διατάξεων και των προθεσμιών που περιέχει ο κανονισμός (ΕΕ) αριθ. 1178/2011 της Επιτροπής (8 Απριλίου 2017), κρίνεται επείγον να ενσωματωθεί στη συμφωνία το νέο παράρτημα για τις άδειες χειριστών αεροσκαφών. Κατά συνέπεια, η συμφωνία πρέπει να τροποποιηθεί αμέσως.
            
            
               2.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΤΩΝ ΕΠΙΠΤΩΣΕΩΝ
            
            
               Η διαπραγμάτευση της τροποποιητικής συμφωνίας της συμφωνίας πραγματοποιήθηκε μεταξύ της Επιτροπής και της FAA, με υπόβαθρο το άρθρο 2 παράγραφος Γ και το άρθρο 19 παράγραφος Β της συμφωνίας.
            
            
               Ο αεροπορικός κλάδος υποστηρίζει εν γένει σε μόνιμη βάση τη στενότερη συνεργασία, την αναγνώριση και την εναρμόνιση μεταξύ των δύο μεγαλύτερων αγορών, δηλαδή των ΗΠΑ και της ΕΕ, προκειμένου να μειωθεί το περιττό κόστος συναλλαγών το οποίο αποφέρει ελάχιστη ή μηδενική αξία όσον αφορά την ασφάλεια αλλά μειώνει τη συνολική ανταγωνιστικότητα του κλάδου. Τα οφέλη αυτά έχουν ιδιαίτερη σημασία όταν σε άλλα μέρη του κόσμου εμφανίζονται νεοεισερχόμενοι στην αγορά.
            
            
               Από τη σύγκριση των ρυθμιστικών πλαισίων της ΕΕ και των ΗΠΑ προέκυψε ότι θα ήταν σκόπιμο να απλουστευθούν οι κανονιστικές απαιτήσεις και διαδικασίες εκατέρωθεν του Ατλαντικού σε όλα τα πεδία που αναφέρονται στο σημείο 1.2 ανωτέρω. Η περαιτέρω σύγκλιση των δύο συστημάτων θα επιτρέψει σημαντική εξοικονόμηση όσον αφορά τις οργανωτικές δομές, τους πόρους, τα προγράμματα εκπαίδευσης, τις εσωτερικές διαδικασίες, καθώς και τα προγράμματα εποπτείας. 
            
            
               Πρόσθετα παραρτήματα της συμφωνίας που είναι αναγκαία ώστε να εφαρμόζεται αποτελεσματικά η αμοιβαία αποδοχή σε συγκεκριμένο πεδίο θα εκπονηθούν και θα εγκριθούν σύμφωνα με τις ειδικές διαδικασίες που προβλέπονται στη συμφωνία και στην απόφαση 2011/719/ΕΕ. Θα αποτελέσουν το αντικείμενο ανεξάρτητων και πρόσθετων προτάσεων αποφάσεων του Συμβουλίου από την Επιτροπή.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
               Η προτεινόμενη τροποποιητική συμφωνία της συμφωνίας, όταν αρχίσει να ισχύει, θα προσφέρει τη δυνατότητα συνεργασίας και σε άλλα πεδία στα οποία αμφότερα τα μέρη κρίνουν σκόπιμο, με την επιφύλαξη της έγκρισης των σχετικών παραρτημάτων από το Διμερές Συμβούλιο Εποπτείας για κάθε νέο πεδίο, σύμφωνα με το αναθεωρημένο άρθρο 5 και το άρθρο 19 παράγραφος Β της συμφωνίας. 
            
            
               Νομική βάση
            
            
               Άρθρο 100 παράγραφος 2 σε συνδυασμό με το άρθρο 218 παράγραφος 6 στοιχείο α) της Συνθήκης για τη λειτουργία της Ευρωπαϊκής Ένωσης.
            
            
               Ως μέρος του υποβάθρου πρέπει να αναφερθεί επίσης το άρθρο 12 παράγραφος 1 του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για κοινούς κανόνες στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας. Προβλέπει τη δυνατότητα συμφωνιών αναγνώρισης μεταξύ της Ευρωπαϊκής Ένωσης και τρίτων χωρών δυνάμει των οποίων οι αρχές κράτους μέλους μπορούν να εκδίδουν πιστοποιητικά βάσει πιστοποιητικών που εκδίδουν αεροναυτικές αρχές τρίτης χώρας.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ 
            
            
               Δεν υπάρχουν επιπτώσεις στον προϋπολογισμό της ΕΕ.
            
         
         
            
               2016/0343 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη σύναψη, εξ ονόματος της Ευρωπαϊκής Ένωσης, τροποποιητικής συμφωνίας της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας όσον αφορά τη συνεργασία για την κανονιστική ρύθμιση της ασφάλειας της πολιτικής αεροπορίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 στοιχείο α),
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Έχοντας υπόψη τη συναίνεση του Ευρωπαϊκού Κοινοβουλίου,
            
            
               Εκτιμώντας τα ακόλουθα:
            
            
               (1)Σύμφωνα με την απόφαση [XXX] του Συμβουλίου
                  5
               , της [???], στις [ΗΜΕΡΟΜΗΝΙΑ] υπογράφηκε η τροποποίηση 1 της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας όσον αφορά τη συνεργασία για την κανονιστική ρύθμιση της ασφάλειας της πολιτικής αεροπορίας, με την επιφύλαξη της σύναψής της σε μεταγενέστερη ημερομηνία.
            
            
               (2)Με την τροποποίηση 1 της συμφωνίας επεκτείνονται τα πεδία συνεργασίας μεταξύ των συμβαλλομένων μερών στα οποία είναι δυνατόν να εφαρμόζεται η αμοιβαία αποδοχή εγκρίσεων και ευρημάτων συμμόρφωσης, ώστε να καταστεί δυνατή η βέλτιστη αξιοποίηση των πόρων και η εξοικονόμηση κόστους και ταυτόχρονα να διατηρηθεί υψηλού βαθμού ασφάλεια στις αεροπορικές μεταφορές.
            
            
               (3)Ως εκ τούτου, η τροποποίηση 1 της συμφωνίας θα πρέπει να εγκριθεί εξ ονόματος της Ευρωπαϊκής Ένωσης, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Εγκρίνεται εξ ονόματος της Ένωσης η τροποποίηση 1 της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας όσον αφορά τη συνεργασία για την κανονιστική ρύθμιση της ασφάλειας της πολιτικής αεροπορίας.
            
            
               Η τροποποίηση 1 της συμφωνίας επισυνάπτεται στην παρούσα απόφαση.
            
            
               Άρθρο 2
            
            
               Ο Πρόεδρος του Συμβουλίου ορίζει το πρόσωπο που είναι αρμόδιο να προβεί, εξ ονόματος της Ευρωπαϊκής Ένωσης, στην ανταλλαγή διπλωματικών διακοινώσεων που προβλέπεται στο άρθρο 19 παράγραφος Β της συμφωνίας, προκειμένου να εκφραστεί η συναίνεση της Ευρωπαϊκής Ένωσης να δεσμευτεί από την τροποποίηση 1 της συμφωνίας.
            
            
               Άρθρο 3
            
            
               Η παρούσα απόφαση αρχίζει να ισχύει την ημέρα της έκδοσής της. 
            
         
         
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Απόφαση 2011/719/ΕΕ, ΕΕ L 291 της 9.11.2011, σ. 1.
               
               
                  
                     (2)
                  ΕΕ L 291 της 9.11.2011, σ. 1.
               
               
                  
                     (3)
                  Κανονισμός (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, ΕΕ L 79 της 19.3.2008, σ. 1.
               
               
                  
                     (4)
                  Κανονισμός (ΕΕ) αριθ. 1178/2011 της Επιτροπής, της 3ης Νοεμβρίου 2011, για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, ΕΕ L 311 της 25.11.2011, σ. 1.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,28.10.2016
            COM(2016) 694 final
            ΠΑΡΑΡΤΗΜΑΤΑ
            to the
            Proposal for a COUNCIL DECISION
            on the conclusion, on behalf of the European Union, of an agreement amending the Agreement between the United States of America and the European Community on cooperation in the regulation of civil aviation safety
            
               
         
         
            
               ΠΑΡΑΡΤΗΜΑ
            
            
               στην
            
            
               Πρόταση για ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη σύναψη, εξ ονόματος της Ευρωπαϊκής Ένωσης, τροποποιητικής συμφωνίας της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας όσον αφορά τη συνεργασία για την κανονιστική ρύθμιση της ασφάλειας της πολιτικής αεροπορίας
               
            
               ΤΡΟΠΟΠΟΙΗΣΗ 1
            
            
               ΤΗΣ
            
            
               ΣΥΜΦΩΝΙΑΣ ΟΣΟΝ ΑΦΟΡΑ ΤΗ ΣΥΝΕΡΓΑΣΙΑ ΓΙΑ ΤΗΝ ΚΑΝΟΝΙΣΤΙΚΗ ΡΥΘΜΙΣΗ
            
            
               ΤΗΣ ΑΣΦΑΛΕΙΑΣ ΤΗΣ ΠΟΛΙΤΙΚΗΣ ΑΕΡΟΠΟΡΙΑΣ
            
            
               ΜΕΤΑΞΥ
            
            
               ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ
            
            
               ΚΑΙ
            
            
               ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ
            
            
               ΑΡΘΡΟ 1 — ΓΕΝΙΚΑ
            
            
               Σύμφωνα με το άρθρο 19 παράγραφος B της συμφωνίας σχετικά με τη συνεργασία στην κανονιστική ρύθμιση της ασφάλειας της πολιτικής αεροπορίας (η «συμφωνία») μεταξύ των Ηνωμένων Πολιτειών της Αμερικής («Ηνωμένες Πολιτείες») και της Ευρωπαϊκής Κοινότητας (εφεξής συλλογικά «τα συμβαλλόμενα μέρη» και μεμονωμένα «το συμβαλλόμενο μέρος»), τα συμβαλλόμενα μέρη συμφωνούν να τροποποιήσουν τη συμφωνία ως εξής:
            
            
            
               (1)Το άρθρο 2 παράγραφος B της συμφωνίας διαγράφεται εξ ολοκλήρου και αντικαθίσταται από το ακόλουθο κείμενο:
            
            
               «Το πεδίο συνεργασίας δυνάμει της παρούσας συμφωνίας περιλαμβάνει τα κάτωθι πεδία:
            
            
               (1)τις εγκρίσεις αξιοπλοΐας και την παρακολούθηση των προϊόντων πολιτικής αεροναυτικής·
            
            
               (2)τους περιβαλλοντικούς ελέγχους και τις εγκρίσεις προϊόντων πολιτικής αεροναυτικής·
            
         
         
            
               (3)τις εγκρίσεις και την παρακολούθηση των εγκαταστάσεων συντήρησης·
            
            
               (4)την αδειοδότηση και εκπαίδευση προσωπικού·
            
            
               (5)την πτητική λειτουργία αεροσκαφών·
            
            
               (6)τα αεροδρόμια και
            
            
               (7)τις υπηρεσίες εναέριας κυκλοφορίας και τη διαχείριση της εναέριας κυκλοφορίας.»
            
            
            
               (2)Το άρθρο 5 της συμφωνίας διαγράφεται εξ ολοκλήρου και αντικαθίσταται από το ακόλουθο κείμενο:
            
            
               «ΑΡΘΡΟ 5
            
            
               Παραρτήματα
            
            
               .Σε θέματα που εμπίπτουν στο πεδίο εφαρμογής της συμφωνίας, τα συμβαλλόμενα μέρη ή οι αντιπρόσωποί τους στο Συμβούλιο εκπονούν παραρτήματα, στα οποία περιγράφονται οι όροι και οι προϋποθέσεις αμοιβαίας αποδοχής των ευρημάτων συμμόρφωσης και των εγκρίσεων, όταν συμφωνούν ότι τα πρότυπα, οι κανόνες, οι πρακτικές και οι διαδικασίες της πολιτικής αεροπορίας εκάστου συμβαλλομένου μέρους συμβαδίζουν επαρκώς, ώστε να καθίσταται δυνατή η αποδοχή εγκρίσεων και ευρημάτων συμμόρφωσης με βάση τα πρότυπα που εκπονεί το ένα συμβαλλόμενο μέρος εξ ονόματος του άλλου συμβαλλομένου μέρους. Τα συμβαλλόμενα μέρη συμφωνούν επίσης οι τεχνικές διαφορές μεταξύ των οικείων συστημάτων πολιτικής αεροπορίας να αποτελέσουν το αντικείμενο των παραρτημάτων.» 
            
            
            
               ΑΡΘΡΟ 2 - ΠΡΟΣΩΡΙΝΗ ΕΦΑΡΜΟΓΗ
            
            
               Εν αναμονή της έναρξης ισχύος της, τα συμβαλλόμενα μέρη συμφωνούν να εφαρμόζουν προσωρινά την παρούσα τροποποίηση από την ημερομηνία υπογραφής.
            
            
            
               ΑΡΘΡΟ 3 – ΕΝΑΡΞΗ ΙΣΧΥΟΣ
            
            
               Η παρούσα τροποποίηση αρχίζει να ισχύει την πρώτη ημέρα του δεύτερου μήνα από την ημερομηνία της τελευταίας διακοίνωσης στο πλαίσιο της ανταλλαγής διπλωματικών διακοινώσεων μεταξύ των συμβαλλομένων μερών, με την οποία επιβεβαιώνεται η ολοκλήρωση όλων των αναγκαίων διαδικασιών για την έναρξη ισχύος της παρούσας συμφωνίας.
            
            
            
               ΣΕ ΠΙΣΤΩΣΗ ΤΩΝ ΑΝΩΤΕΡΩ οι υπογράφοντες πληρεξούσιοι έθεσαν την υπογραφή τους κάτω από την παρούσα συμφωνία.
            
            
               ΓΙΑ ΤΙΣ ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ
                     
                     ΓΙΑ ΤΗΝ ΕΥΡΩΠΑΪΚΗ ΕΝΩΣΗ
            
            
         
         
            
               Ο ΥΠΟΓΡΑΦΩΝ:
                     _______________
                     
                     
                     Ο ΥΠΟΓΡΑΦΩΝ: _____________
            
            
                  
            
            
               ΤΙΤΛΟΣ:
                     Διοικητής της Federal Aviation Administration
                     ΤΙΤΛΟΣ:
            
            
            
               ΗΜΕΡΟΜΗΝΙΑ: ___________________
                     ΗΜΕΡΟΜΗΝΙΑ: _______________________